|  |
| --- |
|   **PRIOPĆENJE** |

**Predsjednik Uprave Ine s Ininim volonterima na Lastovu**

* **INA Klub volontera sudjelovao u akciji uređivanja okoliša na otoku Lastovu**
* **Kao član Kluba volontera, u akciji je među ostalima sudjelovao predsjednik Uprave Ine, g. Zoltán Áldott**
* **Akcija je organizirana u sklopu Ininog programa „Zeleni pojas“ kojemu je cilj jačati svijest javnosti o važnosti očuvanja okoliša i potaknuti angažman građana**

**Zagreb, 13. svibnja 2015.- Proteklog su vikenda članovi INA Kluba volontera, među kojima je bio i Zoltán Áldott, predsjednik Uprave Ine, sudjelovali u volonterskoj akciji uređenja okoliša na otoku Lastovo** **u sklopu Ininog programa „Zeleni pojas“.**

U polju Lokavije uređivao se okoliš, sanirali pristupni putovi, obnavljali suhozidi, kosila trava, uklanjala zemlja, trava i nisko raslinje u dijelu vinograda. Vrijedni volonteri i predstavnici Udruge vinara i maslinara obavili su značajan posao kako bi očuvali i zaštitili jedinstvene sorte vina i maslina na ovom području.

Sve je započelo prošle godine kad je Udruga vinara i maslinara "Rukatac i piculja" s otoka Lastova na natječaj „Zeleni pojas“ prijavila svoj projekt: „Uređivanje okoliša Lokve u polju Lokavije i pristupnih ulaznih putova u podnožju naselja Lastova“. Projekt je odobren, a uređivanje otoka, koje INA sufinancira, potrajat će do lipnja ove godine. Inini volonteri odazvali su se pozivu Udruge na zajedničku akciju.

Uz projekt Udruge s Lastova, na prošlogodišnji natječaj „Zeleni pojas“ prijavljeno je ukupno 58 projekata, među kojima je stručna komisija odabrala 12 najboljih. Inini volonteri pomažu u realizaciji pojedinih projekata. Do sada je održana akcija u Popovači, gdje su volonteri **pomogli uređenje terapijskog vrta Udruge za rehabilitaciju i resocijalizaciju duševnih bolesnika pri Neuropsihijatrijskoj bolnici „Dr. Ivan Barbot“.** Botaničkom vrtu Prirodoslovno-matematičkog fakulteta u Zagrebu, kojemu su u sklopu „Zelenog pojasa“ donirana sredstva za rekonstrukciju prostora za uzgoj močvarnog bilja i vodenih staništa, volonteri su pomagali u proljetnim vrtlarskim poslovima. Iduća Inina volonterska akcija vezana za „Zeleni pojas“ održat će se ove subote u Eko parku Bijeli Klanac, na području Karlovačke županije.

 Inin novi natječaj za Zeleni pojas 2015. upravo je u tijeku, a prijave se primaju do 31. svibnja ove godine. Opširnije o projektu na <http://www.ina.hr/zelenipojas>.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 442 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr